DJNovice - maj 2025

### **OBVESTILO – SPLETNO USPOSABLJANJE ZA NAROČNIKE**

Ministrstvo za javno upravo, Direktorat za javno naročanje v sodelovanju z Javno agencijo Republike Slovenije za varstvo konkurence organizira spletno usposabljanje s področja prepoznavanja nedovoljenega dogovarjanja in izkrivljanja konkurence z naslovom **Varstvo konkurence v postopkih javnega naročanja: Praksa AVK kot zagovornika javnega interesa,** kjer bo predstavljeno zlasti:

* pomen konkurence za trg in vloga naročnikov
* ne/upravičeno omejevanje konkurence v postopkih javnega naročanja
* praksa AVK.

Usposabljanje bo potekalo na daljavo preko MS Teams, **3. junija 2025** od 10:00 do 12:00**.**

Več o dogodku in prijave so mogoče na naslednji povezavi: [Upravna akademija - Varstvo konkurence v postopkih javnega naročanja: Praksa AVK kot zagovornika javnega interesa](https://ua.gov.si/aktivnosti/detajli/?ID=cb3f7285-7b35-f011-aba8-005056817c25&Tag=459,582)

### **USMERITEV NAROČNIKOM K ORGANIZACIJSKI UREDITVI NOTRANJIH POSTOPKOV NA NAČIN, DA TI POTEKAJO UČINKOVITO**

Ministrstvo za javno upravo je konec leta 2024 sprejelo Načrt za dvig konkurenčnosti v javnem naročanju 2025 – 2030 (v nadaljevanju: načrt, dostopen: [Strateška politika JN](https://ejn.gov.si/direktorat/strateskapolitijajn.html)), ki vsebuje nabor 35 ukrepov, tako na področju profesionalizacije, sistema, analitike, poseben poudarek je na ukrepih, namenjenih gospodarskim subjektom in tudi določene aktivnosti na mednarodni ravni. Eden izmed ukrepov, pod zaporedno št. 25, je tudi usmeritev naročnikom, da organizacijsko uredijo notranje postopke na način, da ti potekajo hitro in učinkovito, kar lahko spodbudi potencialne ponudnike k oddaji ponudbe ter tako lahko vpliva na konkurenčnost na področju javnega naročanja.

Vzroki za težave s konkurenčnostjo so različni. V praksi so se med njimi pokazali dolgotrajni postopki javnega naročanja, včasih prezahtevne dokumentacije v zvezi z oddajo javnega naročila, prekompleksna in pretirano formalizirana interna (postopkovna) pravila posameznih naročnikov idr.

Upoštevaje navedeno naročnikom svetujemo, da svoje notranje postopke – v mejah dopustnega in sprejemljivega – racionalizirajo v največji možni meri; kot npr.:

* da poenostavijo in pohitrijo postopke internega potrjevanja (razmislijo o krajši in digitalni verigi potrjevalcev, kar bi zagotovilo hitrejše sprejemanje odločitev odločevalcev);
* racionalizirajo postopke priprave dokumentacij v zvezi z oddajo javnih naročil na način, da zahteve oblikujejo in prilagodijo sorazmerno zahtevnosti vsakokratnega predmeta naročila; se izogibajo vključitvi zahtev, ki s predmetom javnega naročila niso povezane oziroma presegajo razumno pričakovane zahteve; ne zahtevajo predložitev dokazil o izpolnjevanju zahtev naročila hkrati s predložitvijo ponudbe, ampak šele na poziv v fazi pregledovanja ponudb;
* kadar izvajajo enostavnejši postopek oddaje javnega naročila, tj. naročilo male vrednosti, v odvisnosti tudi od vsakokratnih konkretnih okoliščin − kadar gre za manjše vrednosti naročila, brez pričakovanih posebnih tveganj – vsakokrat ne zahtevajo, da gospodarski subjekt (ponudnik) izkaže izpolnjevanje vseh zahtev naročnika z ESPD, ampak dovolijo druge lastne izjave, preveritev obstoja in vsebine navedb v ponudbi pa izvajajo samo v primeru, če dvomijo o resničnosti ponudnikovih izjav;
* pri odločitvi o oblikovanju strokovne komisije, ki sicer po zakonu ni obvezna, se pa lahko imenuje za izvajanje celotnega ali dela postopka javnega naročanja, upošteva predmet, zahtevnost in kompleksnost naročila (v primeru enostavnejših in bolj rutiniranih naročil, ki ne terjajo specializiranega znanja posebnih strok izvedejo brez imenovanja komisij; v kolikor pa ocenijo, da je potreben horizontalen pristop in poznavanje več in različnih strok, vključijo strokovnjake z znanjem s področja predmeta naročila in postopka javnega naročanja – kar bi v praksi zagotovilo dobro sodelovanje ter posledično hitrejše in strokovnejše odločanje).

Predlagani seznam ukrepov ni zaprte narave, naročniki lahko poleg navedenih ukrepov svoje notranje postopke poskusijo racionalizirati tudi z drugimi ukrepi po lastni presoji, za katere ocenijo, da bodo lahko imeli pozitivne učinke na racionalizacijo, tj. da bodo zagotovili učinkovit in hiter potek notranjih postopkov.

**STIK Z NAMI**

**Ministrstvo za javno upravo, Direktorat za javno naročanje, Tržaška cesta 21, 1000 Ljubljana**

Telefonsko svetovanje (sistem javnega naročanja): 01 478 1688, vsak torek, sredo in četrtek med 9.00 in 12.00 uro: <https://ejn.gov.si/direktorat/pomoc-uporabnikom.html>  
  
Telefonsko svetovanje (tehnična pomoč, e-JN): 080 2002, vsak dan od ponedeljka do petka med 8.00 in 16.00 uro: <https://ejn.gov.si/tehnicna-pomoc> (Enotni kontaktni center državne uprave)  
  
Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): <https://ejn.gov.si/direktorat/pomoc-uporabnikom.html>

